Komission asetus (EY) N:o 52/2002, annettu 11 päivänä tammikuuta 2002, kuiduntuotantoon tarkoitetun pellavan ja hampun yhteisestä markkinajärjestelystä annetun neuvoston asetuksen (EY) N:o 1673/2000 yksityiskohtaisista soveltamissäännöistä annetun asetuksen (EY) N:o 245/2001 muuttamisesta



Virallinen lehti nro L 010 , 12/01/2002 s. 0010 - 0011



Komission asetus (EY) N:o 52/2002, annettu 11 päivänä tammikuuta 2002, kuiduntuotantoon tarkoitetun pellavan ja hampun yhteisestä markkinajärjestelystä annetun neuvoston asetuksen (EY) N:o 1673/2000 yksityiskohtaisista soveltamissäännöistä annetun asetuksen (EY) N:o 245/2001 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kuiduntuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annetun neuvoston asetuksen (EY) N:o 1673/2000(1) ja erityisesti sen 9 artiklan, sekä katsoo seuraavaa: (1) Kuiduntuotantoon tarkoitetun pellavan ja hampun yhteisestä markkinajärjestelystä annetun asetuksen (EY) N:o 1673/2000 yksityiskohtaisista soveltamissäännöistä 5 päivänä helmikuuta 2001 annetun komission asetuksen (EY) N:o 245/2001(2), sellaisena kuin se on muutettuna asetuksella (EY) N:o 1093/2001(3), 3 artiklan 2 kohdan toisessa luetelmakohdassa säädetään, että hyväksyttyjen ensimmäisten jalostajien on sitouduttava pitämään tehdyistä toimista päivittäistä varastokirjanpitoa. Hyväksytyille ensimmäisille jalostajille on syytä antaa joustavampaa kirjanpitoa varten mahdollisuus toimien kirjaamiseen myös eräkohtaisesti. Tätä tarkoitusta varten erän käsite olisi määriteltävä. (2) Kilpailun vääristymisen välttämiseksi on toivottavaa antaa hyväksytyille ensimmäisille jalostajille mahdollisuus käyttää useampaa kuin yhtä lyhyiden pellavakuitujen puhdistajaa. Ottaen kuitenkin huomioon tarve pitää yllä riittävä valvonnan taso, tämä mahdollisuus olisi rajoitettava enintään kahteen lyhyiden pellavakuitujen puhdistajaan yhtä hyväksyttyä ensimmäistä jalostajaa ja markkinointivuotta kohden. (3) Asetuksen (EY) N:o 245/2001 10 artiklassa säädetään, että kukin tukiennakkohakemus edellyttää vakuuden asettamista, mikä voi joissakin tapauksessa merkitä viiden eri vakuuden asettamista samaa markkinointivuotta koskevan jalostuskauden aikana. Tämän vuoksi kyseistä järjestelmää olisi yksinkertaistettava ja säädettävä, että ensimmäisen ennakon hakemisen yhteydessä on asetettava yksi vakuus, joka lasketaan sen teoreettisen tuen määrän perusteella, joka voidaan kullekin ensimmäiselle jalostajalle myöntää. Vakuus on voimassa koko hakemusta vastaavan jalostuskauden ajan. Kuitenkin niiden tilanteiden huomioon ottamiseksi, joissa mainitun tuen teoreettisen määrän laskennan tulos poikkeaisi todellisista tuotantoarvioista, olisi säädettävä jäsenvaltioiden mahdollisuudesta vahvistaa tuen määrä joustavammin säilyttäen silti vastaava turvallisuuden taso. (4) Asetuksen (EY) N:o 245/2001 17 a artiklassa vahvistetaan hampun tuontia koskevat säännökset. Mainitun artiklan 2 kohdan toisen alakohdan ensimmäisessä luetelmakohdassa oleva, muuhun kuin kylvämiseen tarkoitettujen hampunsiementen käsittelyn määritelmä voi aiheuttaa tulkintakysymyksiä. Mainittua määritelmää olisi näin ollen tarkennettava. (5) Tässä asetuksessa säädetyt toimenpiteet ovat luonnonkuitujen hallintokomitean lausunnon mukaiset, ON ANTANUT TÄMÄN ASETUKSEN: l artikla Muutetaan asetus (EY) N:o 245/2001 seuraavasti: 1) Muutetaan 3 artikla seuraavasti: a) Korvataan 2 kohdan toinen luetelmakohta seuraavasti: "- pitämään päivittäistä tai eräkohtaista varastokirjanpitoa, joka yhdistetään säännöllisesti 5 kohdan säännösten mukaiseen rahoituskirjanpitoon ja asiakirjaan, sekä säilyttämään jäsenvaltion tarkastusta varten edellyttämät asiakirjat,". b) Korvataan 4 kohdan kolmannessa alakohdassa oleva ilmaisu "ainoastaan yhdelle lyhyiden pellavakuitujen puhdistajalle" ilmaisulla "enintään kahdelle lyhyiden pellavakuitujen puhdistajalle". c) Lisätään 5 kohdan ensimmäiseen alakohtaan ilmaisun "päivittäiset" jälkeen ilmaisu "tai eräkohtaiset". d) Lisätään 6 kohta seuraavasti: "6. Erä on tietty pellavan- tai hampunvarsien määrä, joka numeroidaan sen saapuessa 1 kohdassa tarkoitettuihin jalostus- tai varastointilaitoksiin. Erää voi koskea ainoastaan yksi varsien osto- tai myyntisopimus, jalostussitoumus tai jalostustoimeksianto 5 artiklassa tarkoitetulla tavalla." 2) Korvataan 10 artiklan 2 kohta seuraavasti: "2. Ennakko maksetaan vain, jos 13 artiklassa säädetyissä tarkastuksissa ei ole todettu kyseiseltä markkinointivuodelta hakijaa koskevia sääntöjenvastaisuuksia ja jos vakuus on asetettu. Lyhyiden kuitujen puhdistustoimeksiantoihin liittyviä vakuuksia lukuun ottamatta vakuus on kunkin hyväksytyn ensimmäisen jalostajan ja kunkin kuitutyypin osalta 35 prosenttia tämän asetuksen 8 artiklan 3 kohdan ensimmäisessä alakohdassa tarkoitetusta kertolaskutoimituksesta saatavia kuitumääriä vastaavasta tuen määrästä. Jäsenvaltio voi kuitenkin säätää, että vakuuden määrä perustuu tuotantoarvioihin. Tällöin: a) vakuutta ei voida vapauttaa kokonaan tai osittain ennen tuen myöntämistä; b) rajoittamatta viidennen alakohdan soveltamista vakuuden määrä ei voi olla suhteessa maksettujen ennakoiden kokonaismäärään alhaisempi kuin: - 110 prosenttia kyseessä olevan markkinointivuoden 30 päivään huhtikuuta asti, - 75 prosenttia kyseessä olevan markkinointivuoden 1 päivän toukokuuta ja 31 päivän elokuuta välisenä aikana, - 50 prosenttia kyseessä olevan markkinointivuoden 1 päivän syyskuuta ja tuen loppuosan maksamisen välisenä aikana. Lyhyiden kuitujen puhdistustoimeksiantoihin liittyvä vakuus on 110 prosenttia: - tämän asetuksen 8 artiklan 3 kohdan ensimmäisessä alakohdassa tarkoitetusta kertolaskutoimituksesta saatavia kuitumääriä vastaavasta tuen määrästä, tai - kyseessä olevaan markkinointivuoteen liittyvien maksettujen ennakoiden kokonaismäärästä, jos jäsenvaltio soveltaa edellistä alakohtaa. Vakuus vapautetaan tuen myöntämistä seuraavan ensimmäisen ja kymmenennen päivän välillä niiden määrien perusteella, joille jäsenvaltio on myöntänyt jalostustukea." 3) Korvataan 17 a artiklan 2 kohdan toisen alakohdan ensimmäinen luetelmakohta seuraavasti: "- sellaiseen tilaan saattaminen, jossa siemenet eivät sovellu kylvämiseen,". 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan markkinointivuodesta 2001/2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä tammikuuta 2002. Komission puolesta Franz Fischler Komission jäsen (1) EYVL L 193, 29.7.2000, s. 16. (2) EYVL L 35, 6.2.2001, s. 18. (3) EYVL L 150, 6.6.2001, s. 17.